C 309/10
4.
RO
Jurnalul Oficial al Uniunii Europene
16.8.2022
Delimitarea concisă a ariei geografice Aria geografică de producție a bananelor protejate de IGP „Plátano de Canarias” include toate terenurile agricole ale arhipelagului Insulelor Canare situate la o înălțime de până la 500 de metri peste nivelul mării.
5.
Legătura cu aria geografică
a)
Specificitatea ariei geografice: Arhipelagul Insulelor Canare este situat lângă coasta de nord-vest a Africii, între coordonatele de 27° 37′ și 29° 25′ latitudine nordică.
Această poziție geografică, asociată alizeelor și curentului rece din Insulele Canare, se traduce printr-un climat clasificat drept subtropical umed, caracterizat de temperaturi blânde și precipitații rare.
Temperaturile din Insulele Canare prezintă valori medii relativ uniforme pe tot parcursul anului.
Pe coaste, media se situează în jurul valorii de 20 °C, dar se observă o diminuare clară a temperaturilor datorată altitudinii, precum și o creștere a variației cotidiene.
Temperaturile blânde și vânturile umede din insule determină dezvoltarea lentă a plantei și perioada de maturare mai lungă a fructului, ceea ce influențează considerabil caracteristicile distinctive ale bananelor „Plátano de Canarias”.
b)
Specificitatea produsului: Bananele protejate de IGP „Plátano de Canarias” prezintă o formă prelungă, cu o curbură accentuată, o lungime minimă de 14 cm și o grosime minimă de 27 mm, un gust dulce pronunțat și mici pete maro pe coajă.
Prezența acestor mici pete reprezintă un semn distinctiv și constituie caracteristica principală care le permite consumatorilor să recunoască bananele „Plátano de Canarias”.
Din punct de vedere tehnic, aceste pete se datorează activității unor enzime specifice, activitatea enzimelor polifenoloxidază și peroxidază prezentând o importanță deosebită.
Studiul justificativ care însoțește cererea de recunoaștere a IGP „Plátano de Canarias” cuprinde date comparative referitoare la parametrii specifici ai bananelor „Plátano de Canarias” și ai altor banane, de origini diferite.
În mod evident, activitatea enzimelor polifenoloxidază și peroxidază în bananele „Plátano de Canarias” este net superioară celei constatate în bananele de origini diferite.
Din acest motiv, prezența acestor mici pete este categoric mai vizibilă pe coaja bananelor „Plátano de Canarias” decât pe cea a bananelor de origini diferite și, ca atare, aceste pete au devenit un semn distinctiv.
În același studiu care însoțește cererea privind IGP „Plátano de Canarias”, specificitatea produsului a fost analizată din punct de vedere nutrițional și, în urma unei analize globale a substanțelor nutritive prezente în bananele „Plátano de Canarias” și în bananele de origini diferite, s-au constatat diferențe importante: conținutul în amidon al bananelor „Plátano de Canarias” este mai scăzut, iar cel în zaharuri solubile mai ridicat, fapt care accentuează gustul dulce al acestor banane.
Ele au în schimb un conținut mai ridicat de potasiu și fosfor, precum și un conținut de sodiu și calciu mai scăzut decât bananele de origini diferite.
Aceste diferențe importante confirmă faptul că bananele „Plátano de Canarias” se deosebesc de alte banane produse în alte regiuni din lume (Forster et al. 2002).
c)
Legătura cauzală dintre aria geografică și calitatea produsului, reputația și notorietatea numelui „Plátano de Canarias”: Cererea de recunoaștere a indicației geografice protejate „Plátano de Canarias” se bazează pe calitatea produsului și pe reputația și notorietatea numelui.
Cultura tipică a bananelor „Plátano de Canarias” se datorează însă unei combinații de factori istorici, naturali și umani.
Arhipelagul Insulelor Canare este situat lângă coasta de nord-vest a Africii, între coordonatele de 27° 37′ și 29° 25′ latitudine nordică.
Această poziție geografică determină caracteristicile climatului clasificat drept subtropical umed, care se distinge prin temperaturile blânde și prin precipitațiile rare.
Poziția Insulelor Canare în Oceanul Atlantic pe axa zonei subtropicale și la vest de continentul african le conferă caracteristici climatice specifice.
Climatul din zona unde se situează arhipelagul este rezultatul interacțiunii a două game de factori care acționează la niveluri diferite.
Este vorba, pe de o parte, de dinamica atmosferică specifică latitudinilor subtropicale și, pe de altă parte, de faptul că insulele prezintă în cea mai mare parte un relief accidentat, sunt scăldate de un curent oceanic rece și se află în apropierea continentului.